**M-am vindecat de tine...**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-am vindecat de tine, degeaba mă mai cauți,

Căci rănile din suflet mi s-au închis, pe rând!

În inima-mi, vulcanul azi nu mai clocotește,

Nu mai simt munți de lavă, doar resturi fumegând.

De clipele suspină, nu le mai bag în seamă,

Mi-e murmurul tăcerii un cântec de alint,

Refugiată-n vise, aștept o primăvară

Cu raze de speranță și iz de mărgărint.

Îngenuncheată-n umbră, mi-e gândul iar la soare,

Pe cerul sorții mele nu l-am avut de mult.

La braț cu aștrii nopții, tânjesc după lumină,

Mi-e dor din nou de viață și de al ei tumult!